કુંભારાણા હાં… સતના વિસવાસે સદા ઋષિ મુનિ સીધ્યા રે… ! ભજનમાં સૃષ્ટિની ઉત્પત્તિની સાથોસાથ મેઘવાળ જ્ઞાતિના સંતોનું મહાત્મ્ય ગવાયું છે, મેઘધારુ, ખીમરો કોટવાળ, રોહિદાસ ચમાર, મેઘ માયો, મામૈદેવ, ડાલીબાઈ, મેઘ ધારવો વગેરે સંતો સાથે જોડાયેલા પરચાઓની દંતકથાઓ આ ભજન આપે છે ‘કુંભારાણા મેલો દલડાની ભ્રાંત રે હાં, એવા મેવાડે મયલપાટ માંડીયો…’, ‘જનમનો સંગાથી કુંભારાણા કોઈ નથી…’, ‘ભલો રે મેવાડ ગઢનો રાજા રાણો કુંભો…’ જેવી કથાત્મક રચનાઓ અને ‘સૂરજારાણીનાં સપનાં’ નામે ઓળખાતાં એક જ ભજનના પાંચ ખંડમાં બીજમાર્ગી પાટ ઉપાસકોમાં પ્રચલીત નકળંગ અવતારના પ્રાગટયની માન્યતા મુજબની ભવિષ્યવાણી છે. ઈ.સ.૧૮૭૬માં જેમણે જીવતાં સમાધિ લીધી તેવાં પરબ સંતસ્થાનના અનુયાયી કવયિત્રી લીરબાઈને નામે ‘ગુરુ મારા સતની વેલડિયે, એવાં રૂડાં દત્ત ફળ લાગ્યાં રે હાં…’, ‘રમતો જોગી રે ક્યાંથી આવ્યો રે, આવી મારી નગરીમાં અલેખ જગાયો રે વેરાગણ હું તો બની…’, ‘હાં હાં રે ગુરુજી આજ મારે આંગણે મોટા મુનિવર મળ્યાં રે હાં…’, હીરલા દેખીને તમે વણજું કરી લેજો વીરા… ‘મારા શબદુંના સોદાગર…’ અને ‘અધૂરિયાં સે નો હોય દલડાંની વાતું મારી બાયું રે, નર પૂરા રે મળે તો રાવું રેડીએ રે જી…’ જેવાં ભજનોમાં પરંપરિત મહાપંથી જ્યોત ઉપાસક પાટધર્મી ઉપાસકોની માન્યતા મુજબનો વૈરાગ્ય ઉપદેશ, ગુરુ મહિમા અને નિર્ગુણ નિરાકારની ઉપાસનાનું રહસ્ય દર્શાવ્યું છે.